ទួរគី​​ទទួល​យក​​បណ្តាញ​​សង្គម
ប្រទេស​នេះ​ជាប់​ចំណាត់​ថ្នាក់​លេខ​៤ក្នុង​ពិភពលោក​សម្រាប់​​ការ​ប្រើប្រាស់​Facebook និង​ជាប់​លេខ​៨​ លើ ​Twitter។ ​
ទោះបីជាធ្លាប់មានកំណត់ត្រាយ៉ាងទាបស្តីពីសេរីភាពសារព័ត៌មានរបស់ប្រទេសទួរគី (Turkey)ក៏ដោយ ប្រទេសនេះកំពុងពើបប្រទះនូវកំណើនយ៉ាងខ្លាំងក្លាចំពោះការប្រើប្រាស់បណ្តាញសង្គមនៅលើប្រព័ន្ធអ៊ីនធឺណិត។ ប្រទេសនេះជាប់ចំណាត់ថ្នាក់លេខ៤ក្នុងពិភពលោកសម្រាប់ការប្រើប្រាស់បណ្តាញហ្វេសប៊ុក (Facebook) និងជាប់លេខ៨ក្នុងការប្រើប្រាស់ធ្វីតទ័រ (Twitter)។ ចំណាត់ថ្នាក់ទាំងនេះបានធ្វើឲ្យបណ្តាញសង្គម ក្លាយទៅជាគូប្រជែងដ៏មានឥទ្ធិពល តទល់ជាមួយនឹងបណ្តាញផ្សព្វផ្សាយព័ត៌មានរបស់ទួរគី។ ប៉ុន្តែការព្រួយបារម្ភ កំពុងកើតមានឡើង ដែលការអភិវឌ្ឍន៍នេះអាចធ្វើឲ្យបែកខ្ញែកនៅក្នុងសង្គមទួរគី។ នៅក្នុងហាងកាហ្វេមួយកន្លែង នៃទីប្រជុំជនក្នុងទីក្រុងអ៊ីស្តង់ប៊ុល កញ្ញា ហេល (Hale) កំពុងតែតាមដានព័ត៌មាន ដោយប្រើប្រាស់បណ្តាញធ្វីតទ័រនិងបណ្តាញសង្គមដទៃទៀត ដែលឥឡូវនេះ កញ្ញាត្រូវពឹងផ្អែកដើម្បីស្វែងយល់អំពីរឿងរ៉ាវដែលកំពុងកើតឡើង។ «ខ្ញុំបើកធ្វីតទ័រនិងមើលអ៊ីម៉េល។ ខ្ញុំព្យាយាមមិនប្រើទូរស័ព្ទដើម្បីបើកធ្វីតទ័រទេ។ ខ្ញុំបើកវាតែក្នុងករណីមានព័ត៌មានទាន់ហេតុការណ៍ ឬដំណឹងដែលត្រូវមើលបន្ទាន់តែប៉ុណ្ណោះ។ ព័ត៌មានភាគច្រើនគឺទាក់ទងជាមួយប្រទេសទួរគីតែម្តង។ ពេលនេះ ខ្ញុំបើកមើល សារព័ត៌មានតិចជាងមុន ដោយសារតែខ្ញុំទទួលបានព័ត៌មានភាគច្រើនពីបណ្តាញធ្វីតទ័ររួចទៅហើយ។ អ្នកអាចមានប្លក់ ដែលអ្នកអាចមើលគេហរទំព័រព័ត៌មាន។ ដូច្នេះខ្ញុំមិនខ្វល់ថាប្រព័ន្ធផ្សព្វផ្សាយសំខាន់ៗផ្សេងទៀតសរសេរអ្វីខ្លះនោះឡើយ»។ បើយោងតាមសាស្ត្រាចារ្យ យ៉ាម៉ាន អាកដេនីស (YamanAkdeniz) អ្នកជំនាញខាងបណ្តាញទំនាក់ទំនងនៃសាកលវិទ្យាល័យប៊ិលជីអ៊ីស្តង់ប៊ុល (Istanbul's Bilgi University) បានឲ្យដឹងថា ជ័យជម្នះដ៏ភ្លូកទឹកភ្លូកដីបីលើកជាប់ៗគ្នានៅក្នុងការបោះឆ្នោតរបស់គណបក្សកាន់អំណាចAK កាលពីឆ្នាំមុន ដែលបានជួយបង្កើនការប្រើប្រាស់បណ្តាញ សង្គម ហើយបង្កើនសម្ពាធទៅលើបណ្តាញផ្សព្វផ្សាយព័ត៌មាន។ «ចាប់តាំងពីការបោះឆ្នោតរួចមក រដ្ឋាភិបាលបច្ចុប្បន្នបានទទួលសម្លេងឆ្នោតគាំទ្រយ៉ាងខ្លាំងក្លា ដោយសារតែលទ្ធផលដែលយើងបានឃើញគឺថា ប្រព័ន្ធផ្សព្វផ្សាយមិនត្រូវបានគ្រប់គ្រងដោយផ្ទាល់ទេ ប៉ុន្តែត្រូវគ្រប់គ្រងដោយប្រយោលពីសំណាក់រដ្ឋាភិបាល។ ហើយយើងបានឃើញពីការស្វ័យទិតៀន និងត្រួតពិនិត្យខ្លួនឯង នៅតាមប៉ុស្តិ៍ទូរទស្សន៍ និងការសែតទៀតផង។ ប្រការនេះបានផ្តល់លទ្ធផលដោយសង្គមមានប្រតិកម្មតបទៅនឹងឧទាហរណ៍ខាងលើ តាមរយៈការងាកទៅរកទម្រង់ផ្សេងទៀតក្នុងការប្រមូលព័ត៌មាន ហើយអ្នកទាំងនោះចាប់ផ្តើមតាំងខ្លួនជាអ្នកការសែតដោយខ្លួនឯងតែម្តង»។ ប្រទេសទូរគី បានឈានមុខគេក្នុងការផ្តល់សេវាអ៊ីនធឺណិតនិងការប្រើទូរស័ព្ទចល័ត។ ស្របគ្នាជាមួយនឹងចំនួនពលរដ្ឋដែលចេះប្រើអ៊ិនធឺណិតផងនោះ លទ្ធផល ស្តែងឲ្យឃើញអំពីការកើនឡើងយ៉ាងខ្លាំងលើបណ្តាញសង្គម ដោយមានអ្នកប្រើប្រាស់ហ្វេសប៊ុកចំនួន៣០លាននាក់និងអ្នកប្រើប្រាស់ធ្វិតទ័រចំនួនបួនលាននាក់។ សព្វថ្ងៃ មនុស្សកាន់តែច្រើនឡើងនៅទួរគី កំពុងងាកទៅរកបណ្តាញសង្គមដើម្បីទទួលបានព័ត៌មានផ្សេងៗ។ កត្តានេះបង្ហាញឲ្យឃើញកាលពីខែធ្នូមុន។ កាលពីរាត្រីថ្ងៃទី២៩ខែធ្នូ នៅតាមព្រំដែនប្រទេសទួរគីនិងអ៊ីរ៉ាក់ ក្រុមអ្នករត់ពន្ធជាតិទូរគី-ឃឺត(Turkish-Kurdish) ចំនួន៣៥នាក់ ដែលភាគច្រើនជាយុវជន ត្រូវបានសម្លាប់ក្នុងការវាយប្រហារពីលើអាកាសរបស់ទួរគីប្រកបដោយការបំផ្លិចបំផ្លាញ ដែលតម្រង់ទៅរកក្រុមឧទ្ទាមជាតិឃឺត ឈ្មោះថា PKK។ លោកស្រី ស៊ីកដេម មាធ័រ (Cigdem Mater) សកម្មជននយោបាយមួយរូប ដោយមានសមាជិកចំនួនប្រហែល ១ម៉ឺន ៦ពាន់នាក់ នៅក្នុងធ្វិតទ័រ មានប្រសាសន៍ថា កាលពីមុន ឧប្បត្តិហេតុបែបនេះ ត្រូវបានបិទជិតឈឹង។ ប៉ុន្តែ លោកស្រី បាននិយាយថា ឧប្បត្តិហេតុនេះត្រូវបានកែសម្រួលដោយប្រើធ្វីតទ័រជាប្រភពព័ត៌មានវិញ។ «នៅពេលដែលខ្ញុំភ្ញាក់ពីដំណេក ខ្ញុំបើកមើលធ្វីតទ័រ។ ខ្ញុំបានឃើញថា អ្នកទាំងឡាយកំពុងនិយាយអំពីអ្វីដែលបានកើតឡើងនៅ អ៊ូលូឌែរ (Uludere)។ នៅម៉ោង៧ និង៣០នាទី ខ្ញុំបានឃើញរូបភាពដំបូងបង្អស់ ដោយអ្នកទាំងឡាយនៅអ៊ូលូឌែរ បានថតរូបភាពសាកសពដែលត្រូវបាញ់សម្លាប់ដោយយន្តហោះទួរគី។ សូម្បីតែក្រុមគ្រួសារ ក៏បានចាប់ផ្តើមនិយាយអំពីរឿងនេះ ហើយយើងបានដឹងរឿងរ៉ាវទាំងអស់នេះដែរ។ រហូតមកដល់ម៉ោងប្រាំរសៀល គ្មានព័ត៌មាននៅក្នុងប្រព័ន្ធផ្សព្វផ្សាយទួរគីទេ។ នេះជាឧទាហរណ៍យ៉ាងធំធេងមួយស្តីពីថាតើបណ្តាញផ្សព្វផ្សាយឯករាជ្យ និងអ្នកសារព័ត៌មានពលរដ្ឋអាចធ្វើកិច្ចការនេះបាន។ ក្រុមអ្នកវិភាគ ថ្លែងថា ការបែកខ្ញែកនៅតាមមាគ៌ានយោបាយនិងជាតិពន្ធុ នៅតែបញ្ហាបន្ទាន់មួយសម្រាប់សង្គមទួរគី។ ប៉ុន្តែ នៅមិនទាន់ច្បាស់នៅឡើយថាតើបណ្តាញសង្គមនេះ បានពង្រីកឬបង្រួមការបែកខ្ញែកទាំងអស់នេះ។ អ្វីដែលច្បាស់លាស់នៅទួរគី គឺថាបណ្តាញសង្គមកំពុងតែក្លាយជាឧបករណ៍ដ៏មានឥទ្ធិពលសម្រាប់អ្នកដែលចេះប្រើប្រាស់បណ្តាញនេះ៕